Tudorel Toader a scăpat: Moțiunea simplă împotriva sa nu a mai fost votată deoarece ședința Camerei Deputaților a fost suspendată din lipsă de cvorum/ Votul va fi dat într-o altă ședință

Şedinţa de plen a Camerei Deputaţilor a fost suspendată, miercuri, din lipsă de cvorum, după ce social-democrații au decis să nu participe la sesiunea de vot final unde trebuia să fie supusă aprobării moțiunea simplă împotriva ministrului Justiției, Tudorel Toader. Votul va fi dat cel mai probabil într-o ședință de plen săptămâna viitoare.

Preşedintele de şedinţă, Florin Iordache, a solicitat verificarea, constatându-se că nu este cvorum, în sală fiind prezenţi 110 deputaţi.

„Sunt 110 prezenţi, nu suntem în cvorum. În aceste condiţii sunt obligat să suspend şedinţa”, a spus Iordache.

Deputaţii PSD s-au întrunit în şedinţă de grup cu preşedintele partidului, Liviu Dragnea, înaintea votului asupra moţiunii simple împotriva ministrului Justiţiei, Tudorel Toader.

Votul final asupra moţiunii simple, intitulată „Tudorel Toader şi PSD – ALDE, luaţi mâinile murdare de pe Justiţie” şi iniţiată de 91 de deputaţi de la PNL şi USR, ar fi trebuit dat miercuri.

La dezbaterile din plenul Camerei Deputaţilor de marţi asupra moţiunii, ministrul Tudorel Toader a fost criticat de deputatul PSD Florin Iordache, care i-a cerut să spună când va da ordonanţa privind punerea în aplicare a articolelor declarate constituţionale din Codul penal şi Codul de procedură penală.